Нацрт

На основу члана 36. Закона о изменама и допунама Закона порезима на имовину (''Службени гласник РС'' број 47/2013) и члана 37. Статута Града Ниша (''Службени лист Града Ниша'', број 88/2008), Скупштина Града Ниша, на седници одржаној дана \_\_\_\_\_\_\_\_\_\_\_2013. године, донела је:

**О Д Л У К У**

**О ОБАВЕЗИ ПОДНОШЕЊА ПОРЕСКИХ ПРИЈАВА ЗА УТВРЂИВАЊЕ ПОРЕЗА НА ИМОВИНУ НА НЕПОКРЕТНОСТИ ОБВЕЗНИКА КОЈИ НЕ ВОДЕ ПОСЛОВНЕ КЊИГЕ,**

**КОЈЕ СЕ НАЛАЗЕ НА ТЕРИТОРИЈИ ГРАДА НИША**

**Члан 1.**

Овом Одлуком уводи се обавеза подношења пореских пријава за утврђивање пореза на имовину на **грађевинско, пољопривредно и шумско земљиште** које се налазе на територији Града Ниша.

**Члан 2.**

Обвезници пореза на имовину који не воде пословне књиге, којима је пореска обавеза за непокретности из члана 1. ове одлуке настала до 31.децембра 2013. године, дужни су да од 01.јануара 2014. године до 31.03.2014. године поднесу пореске пријаве за ту имовину.

Пореска пријава из става 1. овог члана подносе се на обрасцу ППИ-2.

**Члан 3.**

Лице из члана 2. став1. ове Одлуке које не поднесе пореску пријаву у складу са чланом 2. Став 1. и 2. ове Одлуке, казниће се за прекршај новчаном казном у складу са законом којим се уређује порески поступак и пореска администрација.

**Члан 4.**

Ову Одлуку објавити у „Службеном листу Града Ниша“ и на интернет страни званичне презентације Града Ниша.

**Члан 5.**

Ова Одлука ступа на снагу 8 дана од дана објављивања у ''Службеном листу Града Ниша'', а примењиваће се од 01.01.2014. године.

**Број :\_\_\_\_\_\_\_\_\_\_\_\_\_\_\_\_\_\_**

**Датум : \_\_\_\_\_\_\_\_\_\_\_\_\_\_\_\_**

**СКУПШТИНА ГРАДА НИША**

**ПРЕДСЕДНИК СКУПШТИНЕ**

**Проф. др Миле Илић**

О Б Р А З Л О Ж Е Њ Е

1. ЗАКОНСКИ ОСНОВ

Законски основ за доношење ове одлуке је члан 36. Закона о изменама и допунама Закона порезима на имовину (''Службени гласник РС'' број 47/2013) .

Статутом Града Ниша, у члану 37. став 1. тачка 7. (''Службени лист Града Ниша'', број 88/2008), утврђена је надлежност Сгупштине Града Ниша за доношење прописа и других општих аката.

1. РАЗЛОЗИ ЗА ДОНОШЕЊЕ ОДЛУКЕ

Чланом 6а. Закона о порезима на имовину, који је ступио на снагу 30.05.2013. године, а чије се одредбе примењују од 01.01.2014.године, за сврху утврђивања основице пореза на имовину, непокретности се разврставају у следеће групе одговарајућих непокретности:

1. Грађевинско земљиште
2. Пољопривредно земљиште
3. Шумско земљиште
4. Станови
5. Куће за становање
6. Пословне зграде и други (надземни и подземни) грађевински објекти који служе за обављање делатности
7. Гараже и гаражна места

Одредбама Закона о порезима на имовину који је на снази до 31.12.2013.године, пољопривредно и шумско земљиште није било предмето порезивања код обвезника који не воде пословне књиге. Порез на имовину се осим на објекте плаћао само на право својине, коришћења и закупа грађевинског земљишта површине преко 10 ари. Пошто орган јединице локалне самоуправе надлежан за спровођење закона о порезима на имовину, не поседује податке о пореским обвезницима пореза на имовину на земљиште, неопходно је прописивање обавезе подношења пореских пријава за земљиште, како би се комплетирала и ажурирала база података.

1. АНАЛИЗА ЕФЕКАТА

Ефекти који се очекују доношењем ове одлуке се огледају у повећању броја пореских обвезника и повећању прихода од пореза на имовину.

1. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ОВЕ ОДЛУКЕ

За спровођење ове одлуке није потребно обезбедити додатна средства у буџету Града Ниша.

УПРАВА ЗА ФИНАНСИЈЕ, ИЗВОРНЕ ПРИХОДЕ ЛОКАЛНЕ

САМОУПРАВЕ И ЈАВНЕ НАБАВКЕ

НАЧЕЛНИК,

Миљан Стевановић